《天府》
宋代·员兴宗

渊渊西土，惟天之府。昔际大吏，以貙以虎。不宽如之何，民亦仇以。

不俭如之何，人亦悴以。有羡其输，有丰其橐。左公右卿，则觊我得。

厥佐联联，乃翼乃前。嗟我君子，则噤不言。戾极而倾，疾用不宁。

既殛既锄，伊我皇明。皇曰西土，惟我有痌。其守自今，惟宽俭是庸。

格其难顽，慰其嚬呻。皇言载恩，侯心载仁。孰是远斯，而不率驯。

瞻彼江梁，我民我阜。惟皇之德，惟侯之守。敢耻于词，以诏不朽。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。